kardosdrur/scandi-wiki huggingface dataset:
Hohenlohe

Hohenlohe er en slægt i den tyske højadel. I 1700-tallet fik flere grene af slægten titler som rigsfyrster. I 1815 blev slægten standsherrer i Det tyske forbund.

Kendte medlemmer af slægten 
fyrstinde Polyxena zu Hohenlohe-Waldenburg-Bartenstein (1738 – 1798). 
Adolf zu Hohenlohe-Ingelfingen, preussisk ministerpræsident i 1863.
Chlodwig zu Hohenlohe-Schillingsfürst, tysk rigskansler 1894–1900.
Konrad zu Hohenlohe-Schillingsfürst, østrigsk politiker, ministerpræsident 1906, indenrigsminister 1906 og 1915–16, finansminister 1916–17.   

Højadelsslægter fra Tyskland
Domvs Portvs

Domvs Portvs eller Domus Portus er en beboelsesejendom på 16 etager i Østbanegade på Østerbro i København. Huset er tegnet af Ole Hagen og bygget 1960-61. Før opførelsen lå der Det danske Kulkompagnis garageanlæg (1926 af Emanuel Monberg).

Skuespilleren Ole Ernst boede i bygningen til sin død. 

Domvs Portvs er den korrekte stavemåde og betyder "huset ved havnen" på latin. Selskabslokalerne i stueetagen hedder dog No1 Domus Portus.

Eksterne henvisninger

Noter 

Bygninger, konstruktioner og anlæg i Københavns Kommune
Østerbro
Skala 00

Skala 00 (udtales: skala nul nul), i England også kendt som 4 mm scale, er modeltog i størrelsesforholdet 1:76 og som standard med sporvidden 16,5 mm. Størrelsen er den mest udbredte i Storbritannien i modsætning til f.eks. det europæiske kontinent og Nordamerika, hvor skala H0, der er i 1:87, men ligeledes med sporvidden 16,5 mm dominerer.

Historie 
Allerede før anden verdenskrig var der bestræbelser på at udvikle en størrelse, der var omtrent halvt så stor som skala 0 (1:45), hvilket dels ville egne sig bedre til hjemmeanlæg og dels ville sænke produktionsomkostningerne. Disse bestræbelser resulterede på det europiske kontinent i skala H0 (udtales: skala hå-nul), der i begyndelsen også kaldtes for skala 00. Normalspor (1435 mm) blev i denne størrelse til sporvidden 16,5 mm. I praksis benyttedes dog flere forskellige størrelsesforhold, men i dag er 1:87 standard for skala H0. I mellemtiden har den desuden overtaget skala 0's rolle som dominerende på markedet for modeltog i store dele af verdenen.

I Storbritannien gik man dog en lidt anden vej. Man beholdt ganske vist sporvidden 16,5 mm men valgte det lidt større størrelsesforhold 1:76, så der var bedre plads til teknikken i togene, idet de britiske tog i virkeligheden er mindre end dem på kontinentet.

Sporvidder 
Skala 00 reguleres af British Railway Modelling Standards Bureau (BRMSB), der går ud fra størrelsesforholdet 1:76,2 og de britiske måleenheder fod og tomme. Som standard benyttes sporvidden 16,5 mm, der med lidt god vilje svarer til normalspor (1435 mm eller 4 fod, 8½ tomme). Desuden findes der flere former for smalspor, der bruger samme sporvidder, som dem der på kontinentet bruges til skala H0m og H0e..

Skala EM 
Skala EM (EM gauge, eighteen millimetre) er nærmest en variant af skala 00, der hovedsageligt forekommer i Storbritannien. Den benytter ligeledes størrelsesforholdet 1:76,2 men har sporvidden 18,2 mm, der er en noget mere korrekt gengivelse af normalspor, til hvilket 16,5 mm egentligt er for smalt. Det kræver dog særlige spor og materiel tilpasset det. Skalaen kaldes til dels også for 4 mm, idet 1/76,2 af en fod (304,8 mm) netop er 4 mm. Oprindelig fastsatte British Model Railways Standards Bureau (BRMSB) i øvrigt under anden verdenskrig sporvidden til 18 mm, men senere blev 18,2 mm udbredt, og det er siden blevet den almindeligt accepterede standard. 

Endnu en variant er skala S4 hhv. P4 (Scalefour hhv. Protofour), der med sporvidden 18,83 mm kommer virkeligheden endnu nærmere.

Som samlende forbund for disse sporvidder fungerer E.M. Gauge Society og Scalefour Society.

Eksterne henvisninger 

 E.M. Gauge Society
 Scalefour Society

Modeljernbane
Charles Murray (forfatter)

Charles Alan Murray (født 8. januar 1943) er en amerikansk konservativ sociolog og forfatter. Han blev først kendt for sin bog Losing Ground, hvor han drøftede det amerikanske velfærdssystem. Han er bedst kendt for sin kontroversielle bog The Bell Curve som han skrev sammen med Richard Herrnstein i 1994, som hævder, at social ulighed og race er forbundet med medfødte forskelle i intelligens. 

Murray har også skrevet In Pursuit: Of Happiness and Good Government (1988), What It Means to be a Libertarian: A Personal Interpretation (1996), Human Accomplishment: The Pursuit of Excellence in the Arts and Sciences, 800 B.C. to 1950 (2003), og In Our Hands: A Plan to Replace the Welfare State (2006). Han udgav Real Education: Four Simple Truths for Bringing America's Schools Back to Reality i år 2008 som er hans nyeste bog.

Murray's Lov 
Murrays lov er et sæt af konklusioner, der er afledt af Charles Murray i hans bog Losing Ground. Væsentlige, hedder det, at alle sociale velfærdsprogrammer er dømt til at bevirke en netto skade på samfundet, og faktisk skade de mennesker som disse programmer forsøger at hjælpe. I sidste ende, konkluderer han, at alle sociale programmer, der ikke kan blive en succes, og i sidste instans skal fjernes helt. 

Murrays lov: 
 Loven om uperfekt udvælgelse : Enhver objektiv regel, der definerer berettigelse til en social transfer program vil irrationelt udelukke nogle personer. 
 Loven om Utilsigtet belønning: Enhver social overførsel øger nettoværdien af at være i den sociale status som overførslen kræver af modtageren. 
 Loven om Netto skade: Jo mindre sandsynligt det er, at den uønskede adfærd vil ændre sig frivilligt, jo mere sandsynligt er det, at et program til at fremkalde forandringer vil forårsage netto skade.

Noter 

Amerikanere i 1900-tallet
Amerikanere i 2000-tallet
Sociologer fra USA
Politologer fra USA
Journalister fra USA
Forfattere fra USA
Isenburg

Isenburg er en slægt i den tyske højadel. I 1600-tallet fik flere grene af slægten titler som rigsfyrster. I 1815 blev slægten standsherrer i Det tyske forbund.

Kendte medlemmer af slægten 
 
 Ludwig Casimir von Isenburg-Büdingen (1710–1775), rigsgreve i dansk tjeneste

 Gustav Friedrich von Isenburg-Büdingen (1715–1768), rigsgreve i dansk tjeneste

 Dorothea von Isenburg-Büdingen (1734–1766), rigsgrevinde, født komtesse Reventlow af Sandbjerg og Ballegård.  

 Prinsesse Adelheid Viktoria af Hohenlohe-Langenburg (1835–1900), gift med titulær hertug Friedrich der Achte af Augustenborg. 

 Prinsesse Marie Melita af Hohenlohe-Langenburg (1899–1967), gift med titulær hertug Vilhelm Frederik af Glücksborg. 

 Katharina af Isenburg-Birstein, gift med Martin af Habsburg (født 1959), svigerinde til ærkehertug Lorenz af Østrig-Este (født 1955) og prinsesse Astrid af Belgien (født 1962). 

 Sophie Johanna Maria af Isenburg (født 7. marts 1978 i Frankfurt am Main), gift med Georg Friedrich af Preussen, overhoved for Huset Hohenzollern. 

Højadelsslægter fra Tyskland
Agonist (muskeltype)

Agonist er en af to typer arbejdende muskler, hvoraf den anden er antagonist. Muskler der beskrives som agonister hjælper til at bevæge et legeme i bevægelsesretningen. Musklen som "modhjælper" legemet i sin bevægelsesretning er antagonisten. 
Et eksempel på disse kunne tage udgangspunkt i fleksion af albueleddet. Hvis man bøjer i armen for at løfte noget, kan man mærke at ens m. biceps brachii, bruges. Den er agonisten i vores eksempel, da den hjælper legemet i sin bevægelsesretning. Musklen der "modhjælper" denne bevægelse er m. triceps brachii, som er antagonisten i dette eksempel.

Kildehenvisninger

Fysiologi
Eggs Laid by Tigers

Eggs Laid by Tigers er et dansk band dannet i 2009, der har Jonas Westergaard, bas, klaver og vokal, (der når bandet Murder optræder live er han med på bas), Peter Bruun, trommer, guitar og vokal, (Django Bates trio med mere) og Martin Ullits Dahl, guitar, vocal, (aka Prins Nitram) i front, og bag sig er de yderligere fire musikere, når de optræder live Simon Toldam (klaver), Jimmy Nyborg (trompet), Anders Banke (saxofoner), Jacob Munck (trombone). Bandet baserer deres musik på digteren Dylan Thomas' tekster og navnet 'Eggs Laid by Tigers' har de taget fra Dylan Thomas, som beskrev sin kunst med ordene "I wrote endless imitations, though I never thought them to be imitations but, rather, wonderfully original things, like eggs laid by tigers."

Bandet er inviteret til at deltaget 100 års festen for Dylan Thomas, Do Not Go Gentle Festival i Swansea.

Diskografi 

 2012 Under The Mile Off Moon
 2014 This Red-eyed Earth der udgives på Dylan Thomas's 100 års fødselsdag

Eksterne henvisninger og kilder 

 Eggs Laid By Tigers  officiel hjemmeside

Musikgrupper fra 2009
Musikgrupper fra Danmark
Boserupgård Naturcenter

Boserupgård Naturcenter ligger i Boserup Skov nær Roskilde. Naturcentret blev åbnet 12. juni 2013 og er Roskilde Kommunes udviklingscenter for udeskole og naturvejledning.

Det er Naturstyrelsen, der ejer skoven og bygningerne, mens det er Roskilde Kommune, der driver aktiviteterne.

Boserupgård Naturcenter tilbyder skræddersyet undervisningsforløb til Roskilde Kommunes skoler og har hvert år flere velbesøgte offentlige arrangementer.

Boserupgård Naturcenter består af et formidlingsafsnit, et traktørsted og en skovhjælperordning. Traktørstedet og skovhjælperordningen er bemandet af udviklingshæmmede og hører under Roskilde Kommunes Center for Handikap.

Eksterne henvisninger 
 Boserupgård Naturcenter

Danmarks natur
Lokaliteter i Roskilde Kommune
Naturcentre
Elgtest

En elgtest er en undvigelsesprøve som tidsskriftet Teknikens Värld plejer at udføre på biler. I perioden 1980-2001 indgik testformen i alle nybilstester udført af Trafikmagasinet i Sveriges Television. 

Elgtesten standardiseredes af motorjournalisten Christer Glenning som arbejdede for Trafikmagasinet, Teknikens Värld og Vi Bilägare. Testen udførdes på tør asfalt med bilen lastet til maxgrænsen. Siden kører man bilen på en S-formet bane i højere og højere hastigheder for at se hvordan den ter sig hvis man skulle behøve at foretage en hurtig undvigemanøvre. 

Teknikens Värld publicerer bl.a. hvor hurtig forskellige biler klarer sig i elgtesten, både gamle og nye.

Kilder/referencer

 Internationell standard ISO 3888-1 (1999) "Passenger cars -- Test track for a severe lane-change manoeuvre -- Part 1: Double lane-change". International Organization for Standardization, Geneva.

Bilsikkerhed
Prøver
Flip & Flop

Flip & Flop (spansk: Mortadelo y Filemón) er en spansk tegneserie. Det er en af de mest populære tegneserier i hjemlandet, og den er blevet udgivet i mere end et dusin lande. Den udkom første gang i 1958 i tegneseriehæftet Pulgarcito, der blev tegnet af Francisco Ibáñez. Serien handler om Flip (spansk: Mortadelo), den høje, skaldede mest udi forklædning og hans bossy partner, den lave, buttede Flop (spansk: Filemón).

Eksterne henvisninger 
 http://comicwiki.dk/wiki/Flip_%26_Flop 

Tegneserier fra Spanien
Par
Værker om spionage
1. division i ishockey 1962-63

1. division i ishockey 1962-63 var turneringen om det sjette DM i ishockey. Mesterskabet blev arrangeret af Dansk Ishockey Union, og det var tredje sæson i træk, at mesterskabet blev afviklet i ligaform. Siden 1961-62 var ligaen blevet udvidet fra fire til fem hold, idet Gladsaxe SF var rykket op fra 2. division, men formatet var fortsat en dobbeltturnering alle-mod-alle. Endvidere havde USG overtaget Furesøens plads i 1. divison.

Mesterskabet blev vundet af Rungsted IK, som dermed vandt DM-titlen for anden gang, og som dermed satte en stopper for KSF's stime på fire danmarksmesterskaber i træk. Denne sæson måtte københavnerne endda se sig overhalet af Esbjerg Skøjte Klub, som hjemførte sølvmedaljerne, og som dermed opnåede det bedste resultat i klubbens historie.

Resultater og stillinger 

De fem deltagende hold spillede en dobbeltturnering alle-mod-alle.

USG bevarede pladsen i 1. division efter at have besejret Rødovre SIK i en direkte kamp om den sidste plads i divisionen i den kommende sæson. Rødovre Skøjte & Ishockey Klub havde vundet 2. division øst og besejret vinderen af 2. division vest, Viborg IK om retten til at spille oprykningskamp.

Kilder / eksterne henvisninger 
 Michael Søvsø: Fra pionerånd til verdensklasse – Danmarks Ishockey Union i 60 år (2009)
 EliteProspects - DENMARK TEAM STANDINGS 1962 - 1963  

1962-63
Sæsoner i Superisligaen
Ishockey i 1962
Ishockey i 1963
Sky (gastronomi)

Sky (af fransk jus, udtales [sjy], (stivnet) kødsaft), er inden for kogekunsten en betegnelse på kødsaft, men også på et produkt, pålægssky, som hovedsagelig består af kødsaft og stivelse (typisk gelatine eller husblas).

Stegesky er kødsaft, som trækker ud af kødet under stegning, og den benyttes blandt andet til fremstilling af sovs.

Pålægssky benyttes typisk ikke som pålæg i sig selv, men for eksempel i dyrlægens natmad eller på rullepølse som ekstra komponent. Den fremtræder som en gelé af gelatine.

Pålægssky er noget særligt dansk, der ikke må forveksles med fx aspic, der er en lys gelé med kød, fisk el.lign. Dansk sky er mørkebrun og indeholder ikke fyld.

Referencer 

Madretter
Smørrebrød
1. division i ishockey 1963-64

1. division i ishockey 1963-64 var turneringen om det syvende DM i ishockey. Mesterskabet blev arrangeret af Dansk Ishockey Union, og det var fjerde sæson, at mesterskabet blev afviklet i ligaform. Turneringen havde deltagelse af fem hold, der spillede en dobbeltturnering alle-mod-alle.

Mesterskabet blev vundet af KSF, som dermed vandt DM-titlen for femte gang. Sølvmedaljerne gik til Rungsted Ishockey Klub, mens bronzemedaljerne blev vundet af Esbjerg SK.

Resultater og stillinger 

De fem deltagende hold spillede en dobbeltturnering alle-mod-alle.

Der var ingen nedrykning fra 1. division, eftersom rækken blev udvidet fra fem til seks hold. Op fra 2. division rykkede vinderen af 2. division øst, Rødovre SIK, som i oprykningkampen på hjemmebane mod vinderen af 2. division vest, Silkeborg Skøjteløberforening, sejrede med 4-0.

Kilder / eksterne henvisninger 
 Michael Søvsø: Fra pionerånd til verdensklasse – Danmarks Ishockey Union i 60 år (2009)
 EliteProspects - DENMARK TEAM STANDINGS 1963 - 1964  

1963-64
Sæsoner i Superisligaen
Ishockey i 1963
Ishockey i 1964
Lusitano

Lusitano er en af verdens ældste hesteracer. En høj procentdel af racen er grå, og i Portugal bliver hestene brugt indenfor et væld af områder, fx dressur, jagt eller arbejde. Hestene er desuden kendt for deres milde temperament, og for at danne stærke bånd med deres ejere.

Lusitano blev i Portugal avlet med fokus på hestens funktionalitet - den skulle fungere som en effektiv arbejds- og ridehest. Det mere æstetiske træk som farve, manke og skønhed blev betragtet som sekundære kvaliteter.

Referencer 

Hesteracer
Martin Vigild

Martin Etchells Vigild er en dansk fysiker og materialekemiker. Han har været dekan for diplomingeniøruddannelsen og bacheloruddannelsen i teknisk videnskab samt studiemiljø på Danmarks Tekniske Universitet 2009 til 2019. Han har siden 2020 været ansat som chefkonsulent og trivselsekspert i Uddannelses- og Forskningsministeriet. 

Martin blev født på Gentofte Hospital 3. marts 1967. Hans far, Gunnar, var dansk, og hans mor, Wendy, var engelsk. Han er opvokset i Farum.

Han gik på Marie Kruses Skole, hvor han blev student i 1985. Herefter tog han en kandidatgrad i teknisk fysik på DTU frem til 1993, og blev derefter Ph.d. på Københavns Universitet i polymerkemi i 1997. Han arbejdede for Risø under sit Ph.d.-studie og et års tid efter som forskningsassistent. Herefter blev han postdoc på University of Minnesota frem til år 2000, hvorefter han vendte tilbage til DTU først som adjunkt og senere som lektor før han i 2008 blev udnævnt professor på Dansk Polymercenter. I 2009 blev han udnævnt som bachelordekan på DTU.

Han er medforfatter til 50 videnskabelige artikler, og har sammen med to andre forskere udgivet bogen Design and Development of Biological, Chemical, Food and Pharmaceutical Products.
I 2008 blev Vigild tildelt Dana Lim Prisen, som uddeles til forskning, der fremmer dansk erhvervsliv eller samfund. Prisen på 250.000 kr blev brugt på udstyr og instrumenter til forskning i nanoprøse materialer. Han har også modtaget prisen for "årets artikel" i fagbladet Dansk Kemi i 2005.

Han er gift med Eva (som oprindeligt hed Juhász til efternavn) fra Ungarn. De fik to sønner, Daniel (født i 1993) og Peter (født i 1995).

Bibliografi 
 Wesselingh, J.A.; Kiil, Søren; Vigild, Martin Etchells Design and Development of Biological, Chemical, Food and Pharmaceutical Products (2007)

Referencer 

Professorer fra Danmarks Tekniske Universitet
Ingeniører fra Danmark
Kemikere fra Danmark
Fysikere fra Danmark
Faglitterære forfattere fra Danmark
Alumni fra Danmarks Tekniske Universitet
Knud Dittmer

Knud Dittmer (født 19. oktober 1941, død 17. september 2021) var en dansk skuespiller og teaterinstruktør.

Han var elev på Aalborg teaters elevskole, men forlod elevskolen i slutningen af 60'erne sammen med Anne Marie Helger, for at blive en del af Jomfru Ane Teatret.  Var aktiv i flere år på Jomfru Ane teatret som instruktør og skuespiller, og var i samarbejde med Klaus Hoffmeyer leder af teatret fra 1970-1973.

Referencer

Eksterne henvisninger 
 
 

Teaterledere fra Danmark
Skuespillere fra Danmark
Semper

Semper er et svensk firma, der hovedsagelig laver babymad som grød. Virksomheden omsætter for ca. 900 mio. SEK og har ca. 200 ansatte. Eksporten udgør ca. 25 procent af omsætningen.

Semper ejes af Hero Group, der er en international fødevarekoncern med hovedsæde i Schweiz, som købte Semper AB af Triton i januar 2006.

Semper har siden 2007 haft produktionsanlæg i Götene og siden 2010 bageri i Falun. I Norge findes datterselskabet Semper AS med varemærket SMåFOLK, i Finland Semper Oy og i Danmark har Semper et salgs- og marketingskontor; Semper Danmark.

Historie 
Semper blev grundlagt som Svensk Mejeri i 1939 af Axel Wenner-Gren, der benyttede Ninni Kronbergs metode til at tørre mælk på. 

I 1950'erne bliver vælling introduceret, og selskabet fremstiller det første industriproducerede modermælkserstatning BabySemp. Semper bliver etableret som med base i forskning.

I 1997 bliver Svenske Semper Foods bliver dannet i forbindelse med forskellige fusioner.

I juli 2005 underskrev Semper en hensigtserklæring med det norske mejeriselskab Tine om et joint-venture omhandlende babymad. Sempers ejerandel udgør 49 % med en option til at erhverve den resterende del. Der har også været en aftale med Cerealia Foods om salg af foodservice operationer, herunder produktionasanlægget i Laholmsbugten.

I 2007 opretter Semper et nyt datterselskab i Finland.

I januar 2010 blev de første børnemadsprodukter lanceret under Sempers eget mærke i Danmark. I 2012 afhænde Beauvais sit børnemadssortiment til Semper.

Produktion 
I 2014 producerede Semper 7.000 tons babymad (pulverprodukter), 4.000 tons glutenfri produkter og 5.000 tons industriprodukter.

Sempers grødproduktion aftager hvert år 25 mio. kg frisk mælk fra Arla Foods i Sverige, som ligger i samme område i Västergötland, hvor Semper har samlet sin produktion af pulverprodukter til modermælkserstatning, grød og glutenfrie blandinger.

Sempers fokus på glutenfri produkter: I den svenske by Falun ligger Sempers bageri, der leverer glutenfri produkter. Semper købte fabrikken i 2010 af Korsnes Brød, som er en familievirksomhed, der havde bagt tvebakker igennem fire generationer.

Referencer 

Fødevarevirksomheder fra Sverige
Etableret i 1939
Virksomheder i Stockholm
Slickdæk

Slickdæk eller slicks, (slick er engelsk for glat) er en type dæk uden mønster. Ved at fjerne alt, som er skåret ind i dækket, giver sådanne dæk den størst mulige kontaktflade mod kørebanen, og maksimal traktion for en givet dækstørrelse. Slickdæk bruges inden for motorsport, som køres på asfaltbelagte bilbaner, og hvor udøverne kan vælge forskellige dæk ud fra vejrforholdene og kan skifte dæk hyppigt under løbet. Slickdæk kaldes også for mønsterløse dæk eller tørvejrsdæk, men det sidste kan imidlertid også referere til andre dæktyper end rene slickdæk.

Da der ikke er skåret noget mønster ind i dækket, deformeres slickdæk relativt lidt under belastning. Den reducerede deformation gør det muligt at fremstille dækkene af blødere gummi uden at risikere overophedning og påfølgende blæring (eng.: blistering) i dækoverfladen. Det blødere gummi giver en større vedhæftning til kørebanen, men slides også betydeligt hurtigere end det hårdere gummi, som bruges i almindelige dæk til gadebrug. Det er ikke unormalt at kørerne i enkelte typer motorsport, som f.eks. Formel 1, kan slide flere sæt dæk i løbet af ét løb.

I Formel 1 blev slickdæk ikke brugt fra 1998 til 2008. I stedet blev der brugt tørvejrsdæk med fire langsgående riller, som skulle reducere det totale greb samt hastigheden i sving. Disse dæk blev af og til alligevel kaldt "slicks", da hensigten med rillerne ikke var at dræne vand og disse dæk ikke kunne bruges effektivt under våde forhold. Fra og med 2009-sæsonen blev slickdæk genindført.

Slickdæk bruges normalt på alle fire hjul, da de fleste typer motorsport kræver maksimalt vejgreb til både fremdrift, styring og opbremsning. I dragracing bruges de derimod normalt kun på de drivende hjul, da det eneste vigtige her er maksimalt greb i længderetningen for at overføre motorkraften til vejen.

På grund af den større kontaktflade giver slickdæk langt mere traktion på tør asfalt end mønstrede dæk, men betydeligt lavere traktion under våde forhold. Våd asfalt reducerer traktionen dramatisk på grund af aquaplaning som følge af, at vandet bliver presset ind mellem dækkets kontaktflade og vejoverfladen. Slickdæk er derfor ikke egnet (eller tilladt) til brug på biler til almindelig gadebrug, som skal kunne fungere under alle vejrforhold. Mønstrede dæk, som er designet til at kunne fjerne vand fra kontaktfladen gennem et specielt udformet mønster, vil i modsætning til slickdæk også beholde vejgrebet på våd asfalt.

Dæk
Motorsport
1. division i ishockey 1964-65

1. division i ishockey 1964-65 var turneringen om det ottende DM i ishockey. Mesterskabet blev arrangeret af Dansk Ishockey Union, og det var femte sæson, at mesterskabet blev afviklet i ligaform. Turneringen havde deltagelse af seks hold, der spillede en dobbeltturnering alle-mod-alle.

Mesterskabet blev vundet af KSF, som dermed vandt DM-titlen for sjette gang i alt og anden sæson i træk. Sølvmedaljerne gik til den nydannede Esbjerg Ishockey Klub, som havde overtaget Esbjerg Skøjte Klubs plads i divisionen, mens bronzemedaljerne blev vundet af Gladsaxe Skøjteløberforening, som dermed vandt DM-medaljer for første gang.

Resultater og stillinger 

De seks deltagende hold spillede en dobbeltturnering alle-mod-alle. USG blev imidlertid ekskluderet fra turneringen efter at holdet udeblev fra en kamp mod Esbjerg IK.

Op- og nedrykning 

Efter udeblivelsen fra kampen i Esbjerg og den efterfølgende ekskludering fra turneringen, havde Dansk Ishockey Union oprindeligt besluttet, at USG skulle tvangsnedrykkes til 2. division og erstattes af vinderen af 2. division, Vojens IK. Sønderjyderne havde vundet 2. division vest og efterfølgende besejret vinderen af 2. division øst, AIK Frederiksholm med 7-0.

Formanden for Dansk Ishockey Union, Knud Tønsberg, der var til stede i Vojens i forbindelse med kampen om mesterskabet i 2. division, udtrykte imidlertid tvivl om Vojens IK var stærke nok til at spille i 1. division og foreslog, at sønderjyderne spillede en "vejledende" kamp mod USG for at fastslå klubbernes styrkeforhold, hvorefter unionens repræsentantskab kunne beslutte, om holdet skulle rykke op.

Dette forslag blev dog klart afvist af Vojens Ishockey Klub, som mente at man på sportslig vis havde sikret sig oprykning til 1. division. Og samtidig var USG heller ikke interesseret i en sådan kamp, fordi man var i gang med at protestere over tvangsnedrykningen til 2. division. Løsningen på det hele blev at Dansk Ishockey Union besluttede at udvide 1. divison fra seks til syv hold den kommende sæson, så der blev plads til både USG og Vojens IK.

Kilder / eksterne henvisninger 
 EliteProspects - DENMARK TEAM STANDINGS 1964 - 1965  
 Michael Søvsø: Fra pionerånd til verdensklasse – Danmarks Ishockey Union i 60 år (2009)
 Michael Søvsø, Per Jessen: Vojens på isen - en krønike om et ishockeyhold (2008)

1964-65
Sæsoner i Superisligaen
Ishockey i 1964
Ishockey i 1965